VDSS sklep Psp 380/2016
Sodna praksa Višjega delovnega in socialnega sodišča, 2016-11-17

Nada Perić Vlaj (preds.), Elizabeta Šajn Dolenc (poroč.), Edo Škrabec

SOCIALNO VARSTVO - CIVILNO PROCESNO PRAVO

varstveni dodatek - odločitev o pravdnih stroških

Sodišče prve stopnje je tožnici priznalo 300 točk za tožbo, 300 točk za prvi narok, 20 točk za sprejem sodbe in obvestilo stranke, 60 točk za odsotnost iz pisarne in 2 % materialnih stroškov, kar skupaj znaša 693,60 točk. Tožnici je priznalo še kilometrino v višini 22,20 EUR, ki jo je prištelo k številu točk 693,60 in dobilo znesek 715,80 EUR, od tega zneska je izračunalo še 22 % DDV v višini 157,48 EUR, namesto, da bi kilometrino prištelo k znesku 318,36 EUR (693,60 točk x 0,459 EUR) in na podlagi vsote 340,56 EUR izračunalo 22 % DDV, to je v višini 74,92 EUR, kar skupaj znaša 415,48 EUR in ne 873,28 EUR. Zato je pritožbeno sodišče izpodbijani sklep o stroških postopka skladno s 5. alinejo 358. člena ZPP spremenilo tako, da je znesek 873,28 EUR nadomestilo z zneskom 415,48 EUR.

Pritožbi se ugodi in se izpodbijani stroškovni sklep spremeni tako, da se znesek „873,28 EUR“ zniža na znesek „415,48 EUR“.

1. Sodišče prve stopnje je z izpodbijano sodbo odpravilo odločbi toženca št. ... z dne 30. 3. 2015 in Centra za socialno delo A., št. ... z dne 20. 3. 2014 (I. točka izreka) in razsodilo, da je tožnica za obdobje od 1. 3. 2014 do 28. 2. 2015 upravičena do varstvenega dodatka v višini 187,90 EUR, ki se usklajuje z določili ZUTPG (II. točka izreka). Obenem je naložilo toženi stranki, da je dolžna tožnici povrniti 873,28 EUR stroškov postopka, v roku 15 dni, v primeru zamude z zakonskimi zamudnimi obrestmi od poteka roka do plačila (III. točka izreka).

2. Zoper sodbo je pritožbo vložila tožena stranka, in sicer kot izhaja iz pritožbenih navedb, zoper sklep o stroških postopka. Navaja, da iz obrazložitve izhaja, da je sodišče priznalo 300 točk za tožbo, 300 točk za prvi narok, 20 točk za sprejem sodbe in obvestilo stranki, 60 točk za odsotnost iz pisarne in 2 % materialnih stroškov. Sodišče je ugotovilo, da to skupaj znaša 693,60 točk, ki ob vrednosti točke 0,459 EUR znese 318,36 EUR. Sodišče je priznalo še kilometrino v višini 22,20 EUR in prištelo 22 % DDV, ki znaša 74,92 EUR in ne 157,48 EUR in tudi ne končni seštevek stroškov 873,28 EUR, ampak 415,48 EUR. Tako se izkaže, da je sodišče prve stopnje znesku točk 693,60 prištelo kilometrino v višini 22,20 EUR in dobilo znesek 715,80 EUR. Ker sodišče iz točk ni pravilno izračunalo zneska v EUR, ampak je štelo, kot da je 1 točka enako 1,00 EUR, je zmotno uporabilo materialno pravo. Ne strinja se tudi, da je sodišče izračunalo 2 % materialnih stroškov od celotne vrednosti točk v postopku, saj je logično, da za udeležbo na naroku, za odsotnost iz pisarne, ne nastanejo materialni stroški. Pod navedenim so mišljeni predvsem stroški za plačilo poštnih in telekomunikacijskih storitev in morebitnih fotokopij.

4. Pritožbeno sodišče je preizkusilo zadevo skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP), in sicer v obsegu pritožbenih navedb ter po uradni dolžnosti glede pravilne uporabe materialnega prava in absolutnih bistvenih kršitev določb ZPP. Pritožbeno sodišče ugotavlja, da je sodišče prve stopnje delno zmotno uporabilo materialno pravo.

5. V Odvetniški tarifi (Ur. l. RS, št. 2/2015, v nadaljevanju OT) je določeno, da je cena storitev vsota točk za vsako posamezno storitev, pomnožena z vrednostjo točke, ki znaša 0,459 EUR (12. in 13. člen OT). Skladno z drugim odstavkom 11. člena OT je stranka dolžna povrniti odvetniku tudi izdatke za poštne in telefonske storitve, obrazce, za bančne storitve, za fotokopiranje in prepisovanje spisov, listin ter dokumentacij in podobne izdatke. Glede na tretji odstavek citirane določbe lahko odvetnik obračuna izdatke v dejanski višini ali v pavšalnem znesku v višini 2 % od skupne vrednosti storitve do 1000 točk.

6. V obravnavanem primeru je sodišče prve stopnje priznalo 300 točk za tožbo, 300 točk za prvi narok, 20 točk za sprejem sodbe in obvestilo stranke, 60 točk za odsotnost iz pisarne in 2 % materialnih stroškov, kar skupaj znaša 693,60 točk. Sodišče je tožnici priznalo še kilometrino v višini 22,20 EUR, ki jo je prištelo k številu točk 693,60 in dobilo znesek 715,80 EUR, od tega zneska je izračunalo še 22 % DDV v višini 157,48 EUR, namesto, da bi kilometrino prištelo k znesku 318,36 EUR (693,60 točk x 0,459 EUR) in na podlagi vsote 340,56 EUR izračunalo 22 % DDV, to je v višini 74,92 EUR, kar skupaj znaša 415,48 EUR in ne 873,28 EUR.

7. Glede na obrazloženo in ker je sodišče pravilno skladno s tretjim odstavkom 11. člena OT višino 2 % materialnih stroškov izračunalo od skupne vrednosti storitve, je pritožbeno sodišče izpodbijani sklep o stroških postopka skladno s 5. alinejo 358. člena ZPP spremenilo tako, da je znesek 873,28 EUR nadomestilo z zneskom 415,48 EUR.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.